|  |  |  |
| --- | --- | --- |
|

|  |
| --- |
| stema_JPG |
| **Republika e Kosovës****Republika Kosova-Republic of Kosovo*****Qeveria –Vlada-Government*** *Ministria e Financave / Ministarstvo za Finansije / Ministry of Finance**Departamenti i Buxhetit / Departamenat Budzeta / Budget Departament* |

 |

|  |  |
| --- | --- |
| **datË/a:** | 07.08.2019 |
| **REFERENCË:** |  |
| **PËR/ZA/TO:** | Kryetarët e komunave, Drejtorët e drejtorive komunale, Zyrtarët kryesor financiar |
| **PËRMES/PREKO/THROUGH:** | Z. Naim Baftiu, Sekretar i Përgjithshëm, MF  |
| **NGA/OD/FROM:** | **Salvador Elmazi, Drejtor i Departamentit të Buxhetit, MF** |
| **TEMA/SUBJEKAT/SUBJECT:** | Qarkorja Buxhetore 2020/02 për Komuna |

**Të nderuar Kryetarë të Komunave,**

Po ju dërgojmë Qarkoren Buxhetore 2020/02 për komuna, përmes së cilës ju njoftojmë mbi strukturën e shpenzimeve për vitin 2020 dhe parashikimet për vitet 2021-2022, sipas kufijve të financimit komunal të dhënë me Qarkoren Buxhetore 2020/01 të datës 15 maj 2019, dhe në pajtim me rregullat e aplikueshme fiskale.

Kjo qarkore është nxjerrë në përputhje me kompetencat ligjore të Ministrisë së Financave, sipas nenit 20 të Ligjit për Menaxhimin e Financave Publike dhe Përgjegjësitë (LMFPP). Udhëzimet e dhëna në këtë qarkore mbi strukturën e shpenzimeve bazohen në Kornizën Afatmesme të Shpenzimeve 2020-2022 (KASH), ku përcaktohet niveli dhe struktura e të hyrave dhe shpenzimeve afat-mesme për buxhetin e përgjithshëm të Republikës së Kosovës.

Ju lutem të keni parasysh udhëzimet në këtë qarkore në përgatitjen e propozim-buxhetit për komunën tuaj për vitin 2020 dhe parashikimet afatmesme 2021-2022. Siç e dini, Ministria e Financave ka organizuar forume dhe takime konsultuese gjatë muajit korrik 2019 me të gjitha komunat për zhvillimin e procesit buxhetor komunal.

Për informata shtesë apo ndihmesë lidhur me cilindo element të kësaj qarkore, ju lutem kontaktoni analistët e buxhetit në Departamentin e Buxhetit të Ministrisë së Financave.

Me respekt!

Salvador Elmazi,

Drejtor i Departamentit të Buxhetit, MF

**1. Parimet bazë për përgatitjen e buxhetit komunal 2020-2022**

Qeveria e Republikës së Kosovës është e përkushtuar të ruaj stabilitetin makro-fiskal, dhe brenda një kornize të qëndrueshme buxhetore të ofrojë mundësinë e financimit të prioriteteve strategjike.

Bazuar në Ligjin për Financat e Pushtetit Lokal, komunat janë të obliguara që nga granti i përgjithshëm të ndihmojnë financimin e shpenzimeve për sektorin e arsimit dhe shëndetësisë. Po ashtu, komunat janë të obliguara që nga granti i përgjithshëm të ndihmojnë financimin e shpenzimeve për sektorin e shërbimeve sociale.

Në këtë qarkore janë marrë parasysh prioritetet e Qeverisë, duke ruajtur kështu raportin në mes të shpenzimeve rrjedhëse dhe shpenzimeve kapitale.

***Shpenzimet rrjedhëse:*** Krahasuar me vitin paraprak, ka rritje të theksuar te kategoritë e shpenzimeve rrjedhëse.

***Punësimi:*** Nuk do të ketë rritje të punësimit krahasuar me vitin paraprak, përveç rritjes së stafit me vendim të Komisionit të Granteve (stafit për teatro dhe shërbimet rezidenciale).

Në kategorinë e shpenzimeve ***paga dhe mëditje*** kalkulimi është bërë duke u bazuar nën supozimin e koeficienteve të rinj që mundë të përcaktohen me Ligjin për Pagat në Sektorin Publik (parashikimet e hershme nga MAP) si dhe financimin e stafit për teatrot dhe shërbimet rezidenciale.

Kjo kategori mund të ketë ndryshime për arsye se ende nuk janë kompletuar aktet nën ligjore që e plotësojnë ketë Ligj, dhe në rast të paraqitjes së ndryshimeve të do të njoftoheni me kohë.

Në kategorinë e shpenzimeve ***mallra dhe shërbime*** rritja është dedikuar kryesisht për:

* Adresimin e keq-klasifikimeve ekonomike të mjeteve në kuadër të shpenzimeve kapitale, (mjete këto që sipas natyrës i përkasin kategorisë së shpenzimeve mallra dhe shërbime),
* Mbulimin e nevojave të financimit për menaxhimin e mbeturinave, dhe
* Mbështetjes buxhetore për arsimin para universitar dhe shëndetësinë primare.

Në kategorinë e ***shpenzimeve komunale*** rritja është dedikuar për të mbuluar obligimet komunale të cilat janë në rritje të vazhdueshme.

Po ashtu edhe në kategorinë e shpenzimeve ***subvencione dhe transfere*** ka rritje krahasuar me vitin paraprak kryesisht për shkak të keq-klasifikimeve ekonomike të mjeteve në kuadër të shpenzimeve kapitale dhe financimit për teatrot. Planifikimi në kategorinë subvencione dhe transfere duhet të bëhet nga të hyrat vetanake komunale.

***Shpenzimet kapitale:*** Sa i përket shpenzimeve kapitale, me anë të kësaj qarkoreje ofrohet hapësirë për një rritje më të theksuar të investimeve publike lokale si rezultat i rritjes së financimit total komunal për vitin 2020-2022.

Gjatë procesit të planifikimit të investimeve kapitale, në pajtim me detyrimet ligjore, secila komunë duhet fillimisht të planifikoj burime për financimin e plotë të projekteve që janë në vijim e sipër.

Komunat mund të planifikojnë projekte të reja nëse buxheti i planifikuar ofron hapësirë shtesë mbi obligimet për implementimin e projekteve ekzistuese, përfshirë edhe projektet me bashkëfinancim me ministritë e linjës apo me donatorët potencial.

*Gjatë planifikimit të projekteve kapitale duhet të keni parasysh strukturën ekzistuese të planit kontabël, me qëllim të zbatimit adekuat të klasifikimeve ekonomike të cilat verifikohen përmes procesit të auditimit.*

***Udhëzime rreth planifikimit të buxhetit:***

Për të ruajtur disiplinën fiskale dhe në bazë të detyrimeve ekzistuese ligjore, organizatave buxhetore nuk ju lejohet të rrisin koeficientet e pagave dhe të shtojnë numrin e punëtorëve përtej kufizimeve të dhëna me ligjin e buxhetit. Punësimi i stafit të ri duhet të bëhet në përputhje me masën monetare në dispozicion për kategorinë e shpenzimeve për paga dhe mëditje për vitin 2020 dhe parashikimet 2021-2022. Duhet gjithashtu të respektohen dispozitat ligjore me rastin e pagesës për punën pas orarit të rregullt. Çdo mosrespektim i këtyre kufizimeve nga organizata buxhetore është hyrje në obligim pa mbulesë, dhe rrjedhimisht paraqet shkelje të LMFPP-së dhe Ligjit vjetor të buxhetit.

Shpenzimet rezidenciale janë të shpërndara sipas kategorive të shpenzimeve përkatëse brenda strukturës së përgjithshme të shpenzimeve të komunave. Për të siguruar ofrimin e shërbimeve rezidenciale, komunat obligohen të zbatojnë udhëzimet e MPMS-së për shpërndarjen e mjeteve buxhetore nëpër kategori të ndryshme të shpenzimeve në nën programin e Shërbimeve Rezidenciale brenda kufijve të financimit për Shërbimet Rezidenciale të cilat janë aprovuar nga Komisioni i Granteve dhe pasqyruar në Qarkoren Buxhetore 2020/01.

Mjetet për financimin e teatrove janë të shpërndara sipas kategorive të shpenzimeve brenda strukturës së përgjithshme të shpenzimeve në komuna sipas aprovimit nga Komisioni i Granteve. Në Sistemet elektronike SIMFK dhe BDMS do të hapet nën-programi i ri për teatrot.

**2. Struktura e shpenzimeve sipas kategorive**

Gjatë planifikimit të buxhetit për vitet 2020-2022 secila komunë duhet të respektoj strukturën e shpenzimeve sipas kategorive të lëshuar me këtë qarkore. Tabela që paraqet strukturën e shpenzimeve sipas kategorive të shpenzimeve për vitin 2020 dhe vlerësimet për vitin 2021-2022 për komuna është dhënë në Aneks 1.

**3. Buxhetimi i përgjegjshëm gjinor (BPGJ)**

Komunat duhet të adresojnë buxhetimin e përgjegjshëm gjinor sipas udhëzimeve të dhëna me Qarkoren Buxhetore 2020/01.

**4. Dorëzimi i propozim-buxhetit komunal për vitet 2020-2022**

Pas aprovimit të propozim-buxhetit për vitin 2020-2022 nga Kuvendet Komunale, komunat duhet të dorëzojnë atë në Departamentin e Buxhetit në Ministrinë e Financave deri me datë 30 shtator 2019. Propozim buxheti i aprovuar duhet të përmbajë dokumentet si në vijim:

* + Shkresa përcjellëse bazuar në aprovimin e propozim-buxhetit nga Kuvendi Komunal (nënshkruar nga Kryetari i Komunës).
	+ Vendimi i Kuvendit Komunal mbi aprovimin e propozim-buxhetit komunal për vitin 2020-2022, përfshirë projektet kapitale shumëvjeçare.
	+ Tabelat e buxhetit komunal (BDMS dhe PIP):
* Tabela 4.1 - plani i ndarjeve buxhetore të shpenzimeve totale të komunës për vitin 2020-2022 (kopje e shtypur prej BDMS, vulosur si dhe nënshkruar nga Kryetari i Komunës dhe ZKF),
* Tabela 4.2 - financimi i projekteve kapitale për vitin 2020 dhe projekteve kapitale shumëvjeçare për vitin 2021-2022 (shtypur nga sistemi PIP, vulosur si dhe nënshkruar nga Kryetari i Komunës dhe ZKF),
* Tabela 4.3 - plani afatmesëm i të hyrave totale të buxhetit komunal nga grantet qeveritare dhe të hyrat vetanake (shtypur nga BDMS, vulosur si dhe nënshkruar nga Kryetari i Komunës dhe ZKF),
* Tabela 3.1.B - plani i ndarjeve buxhetore sipas klauzolës së investimeve,
* Tabela 3.2.B - financimi i projekteve kapitale përmes klauzolës së investimeve,
* Tabelat e Buxhetimit të Përgjegjshëm Gjinor.

**Aneks 1: Struktura e shpenzimeve për vitin 2020 dhe vlerësimet për vitin 2021-2022**

